NORAKSTS

|  |  |
| --- | --- |
| 24.04.2025. | Nr.5/8 |

###### ZEMES VIENĪBU DAĻU NODOŠANA BEZATLĪDZĪBAS LIETOŠANĀ UN UZTURĒŠANĀ VSIA “LATVIJAS VIDES, ĢEOLOĢIJAS UN METEOROLOĢIJAS CENTRS”

**Atklāti balsojot: PAR – 14** (A.Rāviņš, R.Vectirāne, V.Ļevčenoks, M.Buškevics, I.Priževoite, J.Strods, R.Šlegelmilhs, U.Dūmiņš, M.Daģis, S.Stoļarovs, A.Pagors, G.Kurlovičs, A.Rublis, A.Tomašūns), **PRET – nav**, **ATTURAS – nav**,

Viedās administrācijas un reģionālās attīstības ministrija atmosfēras gaisa kvalitātes monitoringa nodrošināšanu ir deleģējusi VSIA “Latvijas Vides, ģeoloģijas un meteoroloģijas centrs” (turpmāk – Centrs).

Centrs vērsies Jelgavas valstspilsētas pašvaldībā (turpmāk tekstā – Pašvaldība) ar lūgumu rast iespēju bezatlīdzības lietošanā ne mazāk kā uz 10 gadiem nodot divus zemesgabalus ar platību līdz 20 m2, jo Jelgavas valstspilsētas administratīvajā teritorijā paredzēts izvietot autotransporta piesārņojuma avotu ietekmes staciju un pilsētas fona gaisa kvalitātes staciju. Abās stacijās plānots uzstādīt Eiropas Savienības normatīvo aktu prasībām atbilstošas mērījumu iekārtas, lai nodrošinātu sistemātiskus un ilgtermiņā nepārtrauktus novērojumus, lai iegūtu pilnvērtīgu atmosfēras gaisa kvalitātes izmaiņu tendenču novērtējumu. Pašvaldības iedzīvotājiem tas dos iespēju saņemt kvalitatīvus gaisa kvalitātes datus pilsētas fona līmenī, novērtēt autotransporta piesārņojumu ietekmi, kā arī kopējo gaisa piesārņojuma ainu.

Pašvaldība ir izvērtējusi Centra iesniegumus un secina, ka zemes vienības ar kadastra apzīmējumu 0900 001 0620 daļā 20 m2 platībā Lielajā ielā, Jelgavā, stāvlaukumā ar betona bruģakmens segumu, pie Jelgavas Svētās Annas evaņģēliski luteriskās baznīcas, Lielās ielas sarkanajās līnijās ir iespējams izvietot autotransporta piesārņojuma avotu ietekmes staciju un zemes vienības ar kadastra apzīmējumu 0900 011 0507 daļā 20 m2 platībā, iekškvartālā starp Satiksmes ielu un Meiju ceļu, Jelgavā, zaļajā zonā, ir iespējams izvietot pilsētas fona gaisa kvalitātes staciju.

Uz zemes vienības ar kadastra apzīmējumu 0900 001 0620 (platība 20100 m2) atrodas publiskās lietošanas transporta infrastruktūras objekts “Lielā iela”. Zemes vienība reģistrēta Zemgales rajona tiesas zemesgrāmatā uz Jelgavas valstspilsētas pašvaldības vārda nekustamā īpašuma “Lielā iela” ar kadastra Nr.0900 001 0620 sastāvā un saskaņā ar Jelgavas pilsētas pašvaldības administrācijas 2020.gada 19.oktobra rīkojumu Nr.328-ri “Par zemes vienību nodošanu Jelgavas pilsētas pašvaldības iestādei “Pilsētsaimniecība”” atrodas Jelgavas valstspilsētas pašvaldības iestādes “Pilsētsaimniecība” bilancē. Zemes vienības daļas 20 m2 platībā universālā kadastrālā vērtība uz 01.01.2025. ir 10 euro.

Savukārt zemes vienība ar kadastra apzīmējumu 0900 011 0507 (platība 10851 m2) saskaņā ar Jelgavas pilsētas domes 2015. gada 29. janvāra lēmuma Nr. 2/7 “Zemes reformas pabeigšana Jelgavas pilsētā” pielikuma trešo sadaļu “Pašvaldībai piekritīgā zeme” piekrīt Jelgavas valstspilsētas pašvaldībai. Zemes vienības daļas 20 m2 platībā universālā kadastrālā vērtība uz 30.01.2025. ir 94 euro.

Publiskas personas finanšu līdzekļu un mantas izšķērdēšanas novēršanas likuma 5. panta pirmajā daļā noteikts, ka publiskas personas mantu aizliegts nodot privātpersonai vai kapitālsabiedrībai bezatlīdzības lietošanā. Savukārt šī likuma 5. panta otrās daļas 5. punktā noteikts, ka šā panta pirmās daļas noteikumi neattiecas uz gadījumiem, kad publiska persona savu mantu nodod kapitālsabiedrībai tai deleģēto valsts pārvaldes uzdevuma pildīšanai, kura, kā to nosaka minētā panta 31. daļa, nodrošina attiecīgās mantas uzturēšanu un sedz ar to saistītos izdevumus.

Ievērojot minēto un saskaņā ar Pašvaldību likuma 10.panta pirmās daļas 21.punktu, Publiskas personas finanšu līdzekļu un mantas izšķērdēšanas novērtēšanas likuma 5.panta otrās daļas 5.punktu un ceturto daļu,

**JELGAVAS VALSTSPILSĒTAS PAŠVALDĪBAS DOME NOLEMJ:**

1. Nodot VSIA “Latvijas Vides, ģeoloģijas un meteoroloģijas centrs” (reģistrācijas Nr.50103237791) bezatlīdzības lietošanā un uzturēšanā šādu Jelgavas valstspilsētas pašvaldības valdījumā esošu zemes vienību daļas:
	1. zemes vienības ar kadastra apzīmējumu 0900 001 0620 daļu 20 m2 platībā autotransporta piesārņojuma avotu ietekmes stacijas izvietošanai (situācijas skice zemes vienības daļai 1.pielikumā);
	2. zemes vienības ar kadastra apzīmējumu 0900 011 0507 daļu 20 m2 platībā pilsētas fona gaisa kvalitātes stacijas izvietošanai (situācijas skice zemes vienības daļai 2.pielikumā).
2. Pilnvarot Jelgavas valstspilsētas pašvaldības iestādes “Pilsētsaimniecība” vadītāju noslēgt līgumu ar VSIA “Latvijas Vides, ģeoloģijas un meteoroloģijas centrs” par šī lēmuma 1.1. un 1.2 apakšpunktā minēto zemes vienību daļu nodošanu bezatlīdzības lietošanā un uzturēšanā uz desmit gadiem.
3. Noteikt, ka līgumi tiek izbeigti, ja:
	1. VSIA “Latvijas Vides, ģeoloģijas un meteoroloģijas centrs” zaudē deleģējumu valsts pārvaldes uzdevumu pildīšanai;
	2. zemes vienības daļas netiek izmantotas atbilstoši konkrētajam mērķim – staciju izvietošanai;
	3. zemes vienības daļas netiek uzturētas atbilstoši normatīvajiem aktiem.

Domes priekšsēdētājs *(paraksts)* A.Rāviņš

NORAKSTS PAREIZS

Jelgavas valstspilsētas pašvaldības

Iestādes “Centrālā pārvalde”

Administratīvā departamenta

Lietvedības nodaļas vadītāja  B.Jēkabsone

2025. gada 24. aprīlī